Seg tbuda, i d-fkan yinegmayen-a, ad d-naf belli ɛedlent tmuɣliwin-nsen. Imi tibudaya mallent-d belli timseɛraq d tawsit n tsekla yennekmalen yesɛan azal meqqren deg tudert n ugdud aqbayli. Timseɛreqt d tin i d-yettasen s talɣa n yinnan iwezlanen, yebnan ɣef talɣa n usteqsi, yesɛan lmeɛna yeffren, yuḥwaj tiririt ama d taɣawsa neɣ d tigawt. Timseɛraq d aḥric seg yiḥricen n wurar ibeddun s yinaw n tazwara  Macahu2. Timseɛraq; tikwal ttwasexdament am wakken d allal n taywalt anda tessawaḍ kra n yizen yesɛan azal. Ṣṣenf-a yettuɣal ɣer talliyinnni n teglest, imi yella sexdament am wakken d tazwert (s-yes ibeddun) taqsiḍt neɣ tumgist. Seg way-a ad naf belli timseɛraq d ṣṣenf aqbur n tsekla. Timseɛraq n leqbayel, d tid i yettwasnen s tlata n yiferdisen igejdanen; d allal n taywalt, d talɣa tamaẓlayt n udiwenni daɣen timseɛreqt tettwaḥsab d allal adelsan3.